[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 29.4.2010

COM(2010)145 τελικό

2010/0080 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 861/2006 του Συμβουλίου, της 22ας Μαΐου 2006, για τη θέσπιση κοινοτικών χρηματοδοτικών μέτρων για την εφαρμογή της κοινής αλιευτικής πολιτικής καθώς και στον τομέα του Δικαίου της Θάλασσας

ΑΙΤΙΟΛΟΓΙΚΗ ΕΚΘΕΣΗ

1. Οι προτεινόμενες τροποποιήσεις στον κανονισμό (EΚ) αριθ. 861/2006 του Συμβουλίου της 22ας Μαΐου 2006 για τη θέσπιση κοινοτικών χρηματοδοτικών μέτρων για την εφαρμογή της κοινής αλιευτικής πολιτικής καθώς και στον τομέα του Δικαίου της Θάλασσας[1] αποσκοπούν στην εξασφάλιση συνοχής μεταξύ του κανονισμού και άλλων στοιχείων του συναφούς νομοθετικού πλαισίου. Η πείρα έχει οδηγήσει στη διαπίστωση ότι σε ορισμένες περιπτώσεις, η ελαφρά τροποποίηση των διατάξεων ενός κανονισμού συμβάλλει στην καλύτερη προσαρμογή του στις ανάγκες. Προτείνεται επίσης να διευκρινιστεί, στις περιπτώσεις στις οποίες αυτό κρίνεται σκόπιμο, το πεδίο εφαρμογής των χρηματοδοτούμενων μέτρων και να βελτιωθεί η διατύπωση ορισμένων άρθρων.

Η παρούσα αναθεώρηση δεν έχει ως συνέπεια ουσιαστικές τροποποιήσεις στον κανονισμό (ΕΚ) αριθ. 861/2006 του Συμβουλίου: δεν επηρεάζονται οι στόχοι, το είδος των χρηματοδοτούμενων μέτρων, η δομή και ο προϋπολογισμός.

2. Τροποποιήσεις οι οποίες οφείλονται στην εξέλιξη του νομοθετικού πλαισίου:

Αυτές αφορούν το άρθρο 2 στοιχείο β), το άρθρο 3 στοιχείο β), τα άρθρα 5, 9, 10, 16, 17, 22 και τον τίτλο του τμήματος 2. Το πεδίο εφαρμογής του νέου πλαισίου συλλογής δεδομένων[2] είναι ευρύτερο σε σχέση με εκείνο του προηγούμενου πλαισίου[3]. Δεν περιλαμβάνει μόνον τη συλλογή δεδομένων από τα κράτη μέλη αλλά και τη διαχείριση και τη χρήση τους. Ενώ η σημερινή διατύπωση του κανονισμού είναι αρκούντως ευρεία ώστε να καλύπτει τη διαχείριση και τη χρήση των δεδομένων, οι προαναφερόμενες διατάξεις τροποποιήθηκαν ώστε να περιέχουν ρητή αναφορά σε αυτό για λόγους ασφάλειας δικαίου.

Το άρθρο 12 στοιχείο γ) αναδιατυπώθηκε ώστε να αντικατοπτρίζει το γεγονός ότι, σύμφωνα με την απόφαση 2007/409/EΚ της 11ης Ιουνίου 2007 για την τροποποίηση της απόφασης 2004/585/ΕΚ περί της ίδρυσης περιφερειακών γνωμοδοτικών συμβουλίων δυνάμει της κοινής αλιευτικής πολιτικής[4] παραχωρήθηκε στα Περιφερειακά Γνωμοδοτικά Συμβούλια το καθεστώς Οργανισμών που επιδιώκουν σκοπούς γενικού ευρωπαϊκού ενδιαφέροντος. Τα ΠΓΣ μπορούν να λάβουν χρηματοοικονομική στήριξη με στόχο την κάλυψη των λειτουργικών δαπανών τους, ενώ καταργήθηκε ο περιορισμός σύμφωνα με τον οποίο η στήριξη αφορούσε μόνον το εναρκτήριο στάδιο της λειτουργίας τους.

Το άρθρο 5 τροποποιήθηκε ώστε να αντικατοπτρίζει τις διατάξεις του νέου πλαισίου συλλογής δεδομένων, βάσει του οποίου τα προς συλλογή δεδομένα περιλαμβάνουν και κοινωνικοοικονομικές μεταβλητές στους τομείς της αλιείας, της υδατοκαλλιέργειας και της μεταποίησης, όπως είναι το εισόδημα, οι κεφαλαιουχικές δαπάνες, η απασχόληση, κλπ. Τα στοιχεία αυτά προβλέπονται βάσει της απόφασης 949/2008 της Επιτροπής της 6ης Νοεμβρίου 2008 περί θέσπισης πολυετούς κοινοτικού προγράμματος δυνάμει του κανονισμού (ΕΚ) αριθ. 199/2008 του Συμβουλίου σχετικά με τη θέσπιση κοινοτικού πλαισίου για τη συλλογή, διαχείριση και χρήση δεδομένων στον τομέα της αλιείας και τη στήριξη όσον αφορά τις επιστημονικές γνωμοδοτήσεις για την κοινή αλιευτική πολιτική[5], και ιδίως βάσει των προσαρτημάτων VI, X και XII της εν λόγω απόφασης.

Το άρθρο 9 αναδιατυπώθηκε και απλουστεύθηκε για να εναρμονιστεί με την περιγραφή των λοιπών τομέων δαπανών που καλύπτει ο κανονισμός και αναφέρει τις βασικές, μόνον, κατηγορίες μέτρων. Τα επιλέξιμα μέτρα ορίζονται λεπτομερώς στον κανονισμό (ΕΚ) αριθ. 199/2008 του Συμβουλίου της 25ης Φεβρουαρίου 2008 σχετικά με τη θέσπιση κοινοτικού πλαισίου για τη συλλογή, διαχείριση και χρήση δεδομένων στον τομέα της αλιείας και τη στήριξη όσον αφορά τις επιστημονικές γνωμοδοτήσεις για την κοινή αλιευτική πολιτική[6].

Τα άρθρα 16 και 24 τροποποιούνται ώστε να ληφθούν υπόψη οι συναφείς διατάξεις του νέου πλαισίου συλλογής δεδομένων στις οποίες ορίζονται λεπτομερώς οι διαδικασίες προγραμματισμού των άρθρων 4, 5 και 6 του κανονισμού (ΕΚ) αριθ. 199/2008 του Συμβουλίου και των άρθρων 1, 2 και 4 του κανονισμού (ΕΚ) αριθ. 665/2008 της Επιτροπής της 14ης Ιουλίου 2008 για τη θέσπιση των λεπτομερειών εφαρμογής του κανονισμού (ΕΚ) αριθ. 199/2008 του Συμβουλίου[7].

Το άρθρο 23 απαλείφεται δεδομένου ότι, καθώς οι διαδικασίες προγραμματισμού ορίζονται πλέον στο νέο πλαίσιο συλλογής δεδομένων, αυτό καθίσταται άνευ αντικειμένου.

3. Περιορισμένη τροποποίηση του πεδίου εφαρμογής ορισμένων μέτρων για την καλύτερη αντιμετώπιση των αναγκών:

Το άρθρο 11 τροποποιείται ώστε η Επιτροπή να έχει τη δυνατότητα να συνάπτει δημόσιες συμβάσεις με τους διεθνείς οργανισμούς που είναι επιφορτισμένοι με τις εκτιμήσεις αποθεμάτων.

Το άρθρο 12 στοιχείο α) και το άρθρο 18 παράγραφος 2 τροποποιήθηκαν ώστε να επεκταθεί η δυνατότητα χρηματοδότησης του κόστους που αφορά την προπαρασκευή των συνεδριάσεων της συμβουλευτικής επιτροπής αλιείας και υδατοκαλλιέργειας (ΣΕΑΥ) σε άλλες οργανώσεις που εκπροσωπούνται σε αυτήν. Η δυνατότητα αυτή ισχύει ήδη όσον αφορά τις ευρωπαϊκές επαγγελματικές οργανώσεις. Επιπλέον, το εν λόγω άρθρο προβλέπει πλέον χρηματοοικονομική στήριξη για έξοδα μετάφρασης, διερμηνείας και ενοικίασης χώρων, που συνδέονται με τις εν λόγω συνεδριάσεις.

Το άρθρο 20 παράγραφος 1 τροποποιήθηκε ώστε να επισπευσθεί η ημερομηνία για την υποβολή αιτήσεων για κοινοτική στήριξη. Η τροποποίηση αυτή έγινε με στόχο να επιταχυνθούν οι διαδικασίες και η υλοποίηση του προγράμματος.

Το άρθρο 20 παράγραφος 2 τροποποιήθηκε ώστε να παρέχει πιο λεπτομερή περιγραφή των στοιχείων που πρέπει να παρέχονται για την τυποποίηση των δεδομένων τα οποία λαμβάνονται σχετικά με τα προγράμματα και για την ενίσχυση της χρηστής οικονομικής διαχείρισης. Διευκρινίζει επίσης τα στοιχεία που απαιτούνται για προγράμματα τα οποία διεξάγονται από κοινού από δύο, τουλάχιστον, κράτη μέλη.

Το τροποποιημένο άρθρο 20 παράγραφος 3 εδάφιο β) προβλέπει την παροχή στοιχείων σχετικά με τους μηχανισμούς οι οποίοι επιτρέπουν την εξακρίβωση της χρησιμοποίησης των συγχρηματοδοτούμενων πόρων ελέγχου.

Το νέο άρθρο 20 παράγραφος 4 αποσκοπεί στη βελτίωση της διαβίβασης δεδομένων σχετικά με τα προγράμματα.

4. Αποσαφήνιση του πεδίου εφαρμογής των μέτρων που πρέπει να αναληφθούν:

Άρθρο 32 εδάφιο α). Η απόφαση 2000/439/EΚ του Συμβουλίου της 29ης Ιουνίου 2000 περί χρηματοδοτικής συνδρομής της Κοινότητας στις δαπάνες των κρατών μελών για τη συλλογή δεδομένων και για τη χρηματοδότηση μελετών και πιλοτικών σχεδίων άσκησης της κοινής αλιευτικής πολιτικής[8] καταργήθηκε δυνάμει του κανονισμού 861/2006 του Συμβουλίου από την 1η Ιανουαρίου 2007, καθώς πολλές από τις διατάξεις που προβλέπονταν στην προαναφερόμενη απόφαση ενσωματώθηκαν στον εν λόγω κανονισμό. Εντούτοις, ορισμένα στοιχεία δεν ελήφθησαν υπόψη: συγκεκριμένα, το χαμηλότερο ποσοστό συγχρηματοδότησης ύψους 35% για τα προγράμματα που έχουν παραταθεί (άρθρο 3, δεύτερο εδάφιο), οι λεπτομερέστεροι κανόνες σχετικά με την υποβολή προγραμμάτων και δημοσιονομικών προβλέψεων, οι τεχνικές και οικονομικές εκθέσεις, οι όροι πληρωμής από την Επιτροπή (άρθρα 4 και 6) και ο καθορισμός των επιλέξιμων δαπανών στο πλαίσιο εθνικών προγραμμάτων (παράρτημα της απόφασης). Καθώς δεν είχαν εγκριθεί κανόνες εφαρμογής ώστε να ληφθούν υπόψη τα προαναφερόμενα στοιχεία, δεν προβλέφθηκαν κανόνες όσον αφορά τα εθνικά προγράμματα το 2007 και το 2008 μολονότι, τόσο τα κράτη μέλη όσο και η Επιτροπή συνέχισαν να εργάζονται με βάση τους προηγούμενους κανόνες. Η κατάσταση αυτή εξακολούθησε να ισχύει έως ότου εγκρίθηκε το νέο πλαίσιο συλλογής δεδομένων και για λόγους ασφάλειας δικαίου πρέπει να διευκρινιστεί ότι ορισμένες διατάξεις εξακολούθησαν να ισχύουν όσον αφορά τα εθνικά προγράμματα για το 2007 και το 2008.

Το άρθρο 7 στοιχείο γ) αποσαφηνίστηκε και προβλέπει ότι οι διεθνείς εταιρικές σχέσεις δύνανται να συνάπτονται σε διμερές, περιφερειακό ή πολυμερές επίπεδο.

Το άρθρο 8 στοιχείο α), σημεία i) και iii) αναδιατυπώθηκε για μεγαλύτερη σαφήνεια και ασφάλεια δικαίου όσον αφορά τις επιλέξιμες δαπάνες. Επιπλέον, αναφέρονται ρητά τα μέτρα που προβλέπονται από τον κανονισμό (ΕΚ) αριθ. 1224/2009 του Συμβουλίου περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής[9], ήτοι, τα συστήματα εντοπισμού σκαφών, τα συστήματα αυτόματης αναγνώρισης, η ανταλλαγή και η ανάλυση δεδομένων μεταξύ των κρατών μελών, η δημιουργία ιστότοπων σχετικά με τον έλεγχο της αλιείας.

Στο άρθρο 8 στοιχείο α), σημείο ii) οι λέξεις «δημόσιων υπαλλήλων» αντικαταστάθηκαν από την λέξη «προσωπικό» για να αντικατοπτριστεί το γεγονός ότι οι συμμετέχοντες στην κατάρτιση, μολονότι είναι εκπρόσωποι των αρχών ενός κράτους μέλους, δεν είναι απαραιτήτως δημόσιοι υπάλληλοι.

Στο άρθρο 8 στοιχείο α) (v) οι λέξεις «ανεύθυνης και παράνομης αλιείας» αντικαταστάθηκαν από τη διατύπωση «παράνομης, λαθραίας και άναρχης αλιείας», που χρησιμοποιείται κυρίως στον κανονισμό (ΕΚ) αριθ. 1005/2008 του Συμβουλίου.

Το άρθρο 8 στοιχείο β) τροποποιήθηκε ώστε να αντικατοπτρίζει καλύτερα τα καθήκοντα του Κοινού Κέντρου Ερευνών, το οποίο όχι μόνον αναλύει την εφαρμογή των δραστηριοτήτων ελέγχου αλλά παρέχει και συμβουλές και συμμετέχει στην ανάπτυξη νέων τεχνολογιών.

Το άρθρο 8 στοιχείο δ) τροποποιήθηκε με στόχο την κατάργηση μιας περιττής κατηγορίας δαπανών για την Κοινοτική Υπηρεσία Ελέγχου της Αλιείας.

Άρθρο 12 στοιχείο β). Επικαιροποιείται ο κατάλογος των συμβουλευτικών οργάνων για τις συνεδριάσεις των οποίων η ολομέλεια της ΣΕΑΥ ορίζει εκπρόσωπο.

Το άρθρο 13 στοιχείο ε) τροποποιήθηκε ώστε να αντικατοπτριστεί το εύρος της συνεργασίας που ενδεχομένως να αναπτύξει η Επιτροπή με διεθνείς οργανισμούς.

5. Επιπλέον, εισήχθησαν τροποποιήσεις για τη βελτίωση και την αποσαφήνιση της διατύπωσης του κειμένου του κανονισμού στην αιτιολογική σκέψη 12 και στο άρθρο 2 στοιχείο β), στο άρθρο 3 στοιχείο β), στο άρθρο 5, στο άρθρο 10, στο άρθρο 13 στοιχείο ε), στο άρθρο 18 παράγραφος 3, στο άρθρο 20 παράγραφος 1 και στο άρθρο 24.

6. Οι τροποποιήσεις οι οποίες εισάγονται βάσει της παρούσας πρότασης τροποποίησης δεν συνεπάγονται χρηματοοικονομικές επιπτώσεις για τον προϋπολογισμό της ΕΕ. Απλώς θα επιτρέψουν την καλύτερη εκτέλεση των κονδυλίων του προϋπολογισμού όπως αυτά έχουν αναλυθεί ποσοτικά στο δημοσιονομικό δελτίο που επισυνάπτεται στον κανονισμό (ΕΚ) αριθ. 861/2006 του Συμβουλίου.

2010/0080 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 861/2006 του Συμβουλίου, της 22ας Μαΐου 2006, για τη θέσπιση κοινοτικών χρηματοδοτικών μέτρων για την εφαρμογή της κοινής αλιευτικής πολιτικής καθώς και στον τομέα του Δικαίου της Θάλασσας

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

τη συνθήκη για τη λειτουργία της Ευρωπαϊκής Ένωσης, και ιδίως το άρθρο 43,

την πρόταση της Επιτροπής,

τη γνώμη της Ευρωπαϊκής Οικονομικής και Κοινωνικής Επιτροπής,

Μετά από διαβίβαση της πρότασης στα εθνικά κοινοβούλια,

Αποφασίζοντας με τη συνήθη νομοθετική διαδικασία,

Εκτιμώντας τα ακόλουθα:

(1) Ο κανονισμός (ΕΚ) αριθ. 861/2006 του Συμβουλίου της 22ας Μαΐου 2006 για τη θέσπιση κοινοτικών χρηματοδοτικών μέτρων για την εφαρμογή της κοινής αλιευτικής πολιτικής καθώς και στον τομέα του Δικαίου της Θάλασσας[10], προβλέπει χρηματοδότηση στους παρακάτω τομείς: διεθνείς σχέσεις, διαχείριση της Κοινής Αλιευτικής Πολιτικής (ΚΑΠ), συλλογή δεδομένων και επιστημονικές συμβουλές, έλεγχος και επιβολή της εφαρμογής των κανόνων της ΚΑΠ.

(2) Σε κάθε τομέα δράσης, ο κανονισμός (ΕΚ) αριθ. 861/2006 του Συμβουλίου συμπληρώνεται από άλλους κανονισμούς ή αποφάσεις. Πολλά στοιχεία της συναφούς νομοθεσίας έχουν εξελιχθεί κατόπιν της έγκρισης του κανονισμού 861/2006 ο οποίος πρέπει να τροποποιηθεί ώστε να εξασφαλιστεί συνοχή μεταξύ όλων των στοιχείων του νομοθετικού πλαισίου.

(3) Η πείρα έχει οδηγήσει στη διαπίστωση ότι σε ορισμένες περιπτώσεις, η ελαφρά τροποποίηση των διατάξεων ενός κανονισμού συμβάλλει στην καλύτερη προσαρμογή του στις ανάγκες.

(4) Προτείνεται επίσης να διευκρινιστεί, στις περιπτώσεις στις οποίες αυτό κρίνεται σκόπιμο, το πεδίο εφαρμογής των χρηματοδοτούμενων μέτρων και να βελτιωθεί η διατύπωση ορισμένων άρθρων.

(5) Οι διεθνείς εταιρικές σχέσεις δύνανται να συνάπτονται σε διμερές, περιφερειακό ή πολυμερές επίπεδο.

(6) Βάσει της απόφασης 409/2007/EΚ της 11ης Ιουνίου 2007 για την τροποποίηση της απόφασης 2004/585/ΕΚ περί της ίδρυσης περιφερειακών γνωμοδοτικών συμβουλίων δυνάμει της κοινής αλιευτικής πολιτικής[11] παραχωρήθηκε στα Περιφερειακά Γνωμοδοτικά Συμβούλια το καθεστώς Οργανισμών που επιδιώκουν σκοπούς γενικού ευρωπαϊκού ενδιαφέροντος. Αυτό πρέπει να αντικατοπτριστεί στον κανονισμό.

(7) Όσον αφορά τις προπαρασκευαστικές συνεδριάσεις της Συμβουλευτικής Επιτροπής Αλιείας και Υδατοκαλλιέργειας (ΣΕΑΥ), πρέπει να υπάρχει η δυνατότητα χρηματοοικονομικής υποστήριξης σε εκπροσώπους πλην εκείνων που προέρχονται από ευρωπαϊκές επαγγελματικές οργανώσεις καθώς και η δυνατότητα χρηματοοικονομικής στήριξης για έξοδα μετάφρασης, διερμηνείας και ενοικίασης χώρων. Ο κατάλογος των συμβουλευτικών οργάνων για τις συνεδριάσεις των οποίων η ολομέλεια της ΣΕΑΥ ορίζει εκπρόσωπο πρέπει να επικαιροποιηθεί.

(8) Ο κανονισμός (ΕΚ) αριθ. 199/2008 του Συμβουλίου της 25ης Φεβρουαρίου 2008 σχετικά με τη θέσπιση κοινοτικού πλαισίου για τη συλλογή, διαχείριση και χρήση δεδομένων στον τομέα της αλιείας και τη στήριξη όσον αφορά τις επιστημονικές γνωμοδοτήσεις για την κοινή αλιευτική πολιτική[12] διεύρυνε το πεδίο συλλογής δεδομένων ώστε να καλύψει και την συλλογή, τη διαχείριση και τη χρήση δεδομένων και αυτό πρέπει να αναφερθεί ρητά στον κανονισμό.

(9) Η απόφαση 949/2008 της Επιτροπής της 6ης Νοεμβρίου 2008 περί θέσπισης πολυετούς κοινοτικού προγράμματος δυνάμει του κανονισμού (ΕΚ) αριθ. 199/2008 του Συμβουλίου σχετικά με τη θέσπιση κοινοτικού πλαισίου για τη συλλογή, διαχείριση και χρήση δεδομένων στον τομέα της αλιείας και τη στήριξη όσον αφορά τις επιστημονικές γνωμοδοτήσεις για την κοινή αλιευτική πολιτική[13] προβλέπει ότι τα προς συλλογή δεδομένα πρέπει να περιλαμβάνουν και κοινωνικοοικονομικές μεταβλητές.

(10) Τα επιλέξιμα μέτρα για κοινοτική χρηματοοικονομική στήριξη στον τομέα της συλλογής δεδομένων και της παροχής επιστημονικών γνωμοδοτήσεων που ορίζονται στον κανονισμό (ΕΚ) αριθ. 199/2008 και στον κανονισμό (ΕΚ) αριθ. 861/2006 πρέπει να εναρμονιστούν με τα όσα ορίζει η εν λόγω απόφαση.

(11) Τα μέτρα προγραμματισμού στον τομέα της συλλογής δεδομένων και παροχής επιστημονικών γνωμοδοτήσεων ορίζονται στον κανονισμό (ΕΚ) αριθ. 199/2008 και στον κανονισμό εφαρμογής (ΕΚ) αριθ. 665/2008 της Επιτροπής της 14ης Ιουλίου 2008 περί καθορισμού λεπτομερών κανόνων για την εφαρμογή του κανονισμού (ΕΚ) αριθ. 199/2008[14].

(12) Σειρά διατάξεων της απόφασης 2000/439/ΕΚ, της 29ης Ιουνίου 2000, περί χρηματοδοτικής συνδρομής της Κοινότητας στις δαπάνες των κρατών μελών για τη συλλογή δεδομένων και για τη χρηματοδότηση μελετών και πιλοτικών σχεδίων άσκησης της Κοινής Αλιευτικής Πολιτικής[15], δεν ενσωματώθηκαν στον κανονισμό (EΚ) 861/2006 και κατά συνέπεια δεν μετατράπηκαν σε κανόνες εφαρμογής. Έτσι, προέκυψε νομικό κενό για τα έτη 2007 και 2008, κατά τη διάρκεια των οποίων η Επιτροπή υποχρεώθηκε να εφαρμόσει τους κανόνες που ίσχυαν προηγουμένως βάσει της απόφασης 2000/439/EΚ. Για λόγους ασφάλειας δικαίου πρέπει να προβλεφθεί αναδρομικά ότι οι εν λόγω κανόνες εξακολούθησαν να ισχύουν για την εν λόγω περίοδο.

(13) Είναι απαραίτητο να επιτραπεί στην Επιτροπή η σύναψη δημόσιων συμβάσεων με τους διεθνείς οργανισμούς που είναι επιφορτισμένοι με τις εκτιμήσεις αποθεμάτων.

(14) Οι ενδείξεις όσον αφορά τις επιλέξιμες δαπάνες στον τομέα του ελέγχου πρέπει να παρουσιαστούν κατά τρόπο πιο σαφή και λεπτομερή και πρέπει να συνδεθούν με τον κανονισμό (ΕΚ) αριθ. 1224/2009 της 20ης Νοεμβρίου 2009 περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής[16] και με τον κανονισμό (ΕΚ) αριθ. 1005/2008 του Συμβουλίου της 29ης Σεπτεμβρίου 2008 περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας[17].

(15) Οι συμμετέχοντες στην κατάρτιση, στον τομέα του ελέγχου και της επιβολής, μολονότι είναι εκπρόσωποι των αρχών ενός κράτους μέλους, δεν είναι απαραιτήτως δημόσιοι υπάλληλοι.. Συνεπώς, οι δαπάνες για κατάρτιση του λοιπού προσωπικού πρέπει επίσης να είναι επιλέξιμες για χρηματοδοτικά μέτρα.

(16) Το Κοινό Κέντρο Ερευνών όχι μόνον αναλύει την εφαρμογή των δραστηριοτήτων ελέγχου αλλά παρέχει και συμβουλές και συμμετέχει στην ανάπτυξη νέων τεχνολογιών.

(17) Οι κανόνες προγραμματισμού για τον έλεγχο των δαπανών πρέπει να προσαρμοστούν ώστε να βελτιωθεί η χρηστή δημοσιονομική διαχείριση, ιδίως μέσω της επίσπευσης της ημερομηνίας υποβολής των αιτήσεων για κοινοτική στήριξη, της παροχής περαιτέρω διευκρινίσεων όσον αφορά τα στοιχεία που πρέπει να κοινοποιούνται για τα προγράμματα και τη μορφή υπό την οποία πρέπει να υποβάλλονται.

(18) Επομένως, ο κανονισμός (ΕΚ) αριθ. 861/2006 πρέπει να τροποποιηθεί αναλόγως.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (EΚ) αριθ. 861/2006 τροποποιείται ως εξής:

(1) Στο άρθρο 2, το στοιχείο β) αντικαθίσταται από το ακόλουθο κείμενο:

«β) μέτρα διατήρησης, συλλογή και διαχείριση των δεδομένων και χρήση των δεδομένων για την παροχή επιστημονικών συμβουλών για τους σκοπούς της ΚΑΠ·»

(2) Στο άρθρο 3, το στοιχείο β) αντικαθίσταται από το ακόλουθο κείμενο:

«β) βελτίωση της συλλογής, διαχείρισης και χρήσης των δεδομένων που είναι αναγκαία για τους σκοπούς της ΚΑΠ·»

(3) Το άρθρο 5 αντικαθίσταται από το ακόλουθο κείμενο:

«Άρθρο 5

Ειδικοί στόχοι στον τομέα της συλλογής, διαχείρισης και χρήσης δεδομένων και των επιστημονικών γνωμοδοτήσεων

Τα κοινοτικά χρηματοδοτικά μέτρα που αναφέρονται στα άρθρα 9, 10 και 11 συμβάλλουν στην επίτευξη του στόχου της βελτίωσης της συλλογής, διαχείρισης και χρήσης των δεδομένων και των επιστημονικών γνωμοδοτήσεων για την κατάσταση των πόρων, του επιπέδου των αλιευτικών δραστηριοτήτων, των επιπτώσεων που έχει η αλιεία στους πόρους και στο θαλάσσιο οικοσύστημα καθώς και στις επιδόσεις του αλιευτικού κλάδου, εντός και εκτός των κοινοτικών υδάτων, με την παροχή χρηματοδοτικής στήριξης στα κράτη μέλη για την κατάρτιση πολυετών συγκεντρωτικών και επιστημονικώς τεκμηριωμένων σειρών δεδομένων, τα οποία περιλαμβάνουν βιολογικές, τεχνικές, περιβαλλοντικές και κοινωνικο-οικονομικές πληροφορίες.»

(4) Στο άρθρο 7, παράγραφος 1, το στοιχείο γ) αντικαθίσταται από το ακόλουθο κείμενο:

«γ) ανάπτυξη, μέσω εταιρικών σχέσεων σε διμερές, περιφερειακό ή πολυμερές επίπεδο, των δυνατοτήτων των τρίτων χωρών για διαχείριση και έλεγχο των αλιευτικών πόρων προκειμένου να διασφαλιστεί βιώσιμη αλιεία και να προαχθεί η οικονομική ανάπτυξη του αλιευτικού τους κλάδου μέσω της βελτίωσης της επιστημονικής και τεχνικής αξιολόγησης των σχετικών τύπων αλιείας, της παρακολούθησης και του ελέγχου των αλιευτικών δραστηριοτήτων, των υγειονομικών όρων και του επιχειρηματικού περιβάλλοντος του κλάδου·»

5) Το άρθρο 8 τροποποιείται ως εξής:

(α) το στοιχείο α) σημείο i) αντικαθίσταται από το ακόλουθο κείμενο:

«i) επενδύσεις που έχουν σχέση με δραστηριότητες ελέγχου οι οποίες διεξάγονται από διοικητικούς φορείς ή από τον ιδιωτικό τομέα όσον αφορά την:

- αγορά και εγκατάσταση τεχνολογίας, συμπεριλαμβανομένου υλικού και λογισμικού, συστημάτων εντοπισμού σκαφών (VDS) και δικτύων ΤΠ με στόχο τη συγκέντρωση, διαχείριση, επικύρωση, ανάλυση και ανάπτυξη μεθόδων δειγματοληψίας και την ανταλλαγή δεδομένων συναφών με την αλιεία·

- αγορά και εγκατάσταση των απαραίτητων στοιχείων για τη διασφάλιση της διαβίβασης δεδομένων από τους φορείς που ενέχονται στην αλιεία και στην εμπορία των προϊόντων της αλιείας στο οικείο κράτος μέλος και στις κοινοτικές αρχές, περιλαμβανομένων των απαραίτητων στοιχείων συστημάτων ηλεκτρονικής καταγραφής και αναφοράς πληροφοριών (ERS), συστημάτων παρακολούθησης σκαφών (VMS-ΣΠΣ) και συστημάτων αυτόματου εντοπισμού (AIS)·

- εφαρμογή προγραμμάτων με στόχο την ανταλλαγή και ανάλυση δεδομένων μεταξύ κρατών μελών·

- αγορά και εκσυγχρονισμό μέσων ελέγχου·

(β) το στοιχείο α) σημείο ii) αντικαθίσταται από το ακόλουθο κείμενο:

«ii) προγράμματα κατάρτισης και ανταλλαγής, και μεταξύ των κρατών μελών, προσωπικού επιφορτισμένου με την παρακολούθηση, τον έλεγχο και την επιτήρηση αλιευτικών δραστηριοτήτων»

(γ) το στοιχείο α) σημείο iii) αντικαθίσταται από το ακόλουθο κείμενο:

«iii) εφαρμογή πιλοτικών προγραμμάτων που συνδέονται με τον έλεγχο της αλιείας, καθώς και ανάπτυξη ιστότοπων συναφών προς τον έλεγχο·»

(δ) το στοιχείο α) σημείο v) αντικαθίσταται από το παρακάτω κείμενο:

«v) πρωτοβουλίες, συμπεριλαμβανομένων σεμιναρίων και εργαλείων μέσων μαζικής ενημέρωσης, που έχουν ως στόχο την ευαισθητοποίηση τόσο των αλιέων όσο και των άλλων παραγόντων του κλάδου, όπως οι επιθεωρητές, οι εισαγγελείς και οι δικαστές, καθώς και του κοινού, σχετικά με την ανάγκη καταπολέμησης της παράνομης, λαθραίας και άναρχης αλιείας και για την εφαρμογή των κανόνων της ΚΑΠ.»

(ε) το στοιχείο β) αντικαθίσταται από το ακόλουθο κείμενο:

«β) δαπάνες που έχουν σχέση με διοικητικές ρυθμίσεις με το Κοινό Κέντρο Ερευνών ή με οιοδήποτε άλλο κοινοτικό συμβουλευτικό όργανο, για την αξιολόγηση και ανάπτυξη νέων τεχνολογιών ελέγχου·»

στ) το στοιχείο δ) αντικαθίσταται από το παρακάτω κείμενο:

«δ) συνεισφορά στον προϋπολογισμό της Κοινοτικής Υπηρεσίας Ελέγχου της Αλιείας (ΚΥΕΑ) για την κάλυψη δαπανών προσωπικού και διοίκησης καθώς και λειτουργικών δαπανών που έχουν σχέση με το ετήσιο πρόγραμμα εργασίας της ΚΥΕΑ.»

(6) Το άρθρο 9 αντικαθίσταται από το ακόλουθο κείμενο:

«Άρθρο 9

Μέτρα στον τομέα της συλλογής, διαχείρισης και χρήσης βασικών δεδομένων

Στον τομέα της συλλογής, διαχείρισης και χρήσης δεδομένων, οι παρακάτω δαπάνες είναι επιλέξιμες για κοινοτική χρηματοοικονομική στήριξη στο πλαίσιο πολυετών εθνικών προγραμμάτων:

α) δαπάνες που πραγματοποιούνται για την συλλογή βιολογικών, τεχνικών, περιβαλλοντικών και κοινωνικο-οικονομικών δεδομένων σε σχέση με εμπορικές και ερασιτεχνικές αλιευτικές δραστηριότητες, περιλαμβανομένης της δειγματοληψίας, της παρακολούθησης στη θάλασσα και των επιστημονικών ερευνών και της συλλογής κοινωνικοοικονομικών δεδομένων στους τομείς της υδατοκαλλιέργειας και της μεταποιητικής βιομηχανίας, σύμφωνα με το πολυετές κοινοτικό πρόγραμμα·

β) δαπάνες που πραγματοποιούνται για μέτρα τα οποία συνδέονται με την διαχείριση, την ανάπτυξη, τη βελτίωση και την εκμετάλλευση των δεδομένων που αναφέρονται στο στοιχείο α)·

γ) δαπάνες που πραγματοποιούνται για μέτρα τα οποία συνδέονται με τη χρήση των δεδομένων που αναφέρονται στο στοιχείο α), όπως είναι εκτιμήσεις βιολογικών παραμέτρων, παραγωγή συνόλων δεδομένων για επιστημονική ανάλυση και παροχή συμβουλών·

δ) δαπάνες που πραγματοποιούνται για την συμμετοχή σε περιφερειακές συνεδριάσεις συντονισμού, σε συναφείς επιστημονικές συνεδριάσεις περιφερειακών οργανώσεων διαχείρισης αλιείας στις οποίες η Κοινότητα είναι συμβαλλόμενο μέρος ή παρατηρητής και σε συνεδριάσεις διεθνών επιστημονικών φορέων, αρμόδιων για την παροχή επιστημονικών γνωμοδοτήσεων.»

7) Το άρθρο 10 τροποποιείται ως εξής:

(α) η επικεφαλίδα αντικαθίσταται από το ακόλουθο κείμενο:

«Μέτρα στον τομέα της συλλογής, διαχείρισης και χρήσης πρόσθετων δεδομένων»

(β) στην εισαγωγή της παραγράφου 1, η δεύτερη φράση αντικαθίσταται από το ακόλουθο κείμενο:

«Στις δραστηριότητες οι οποίες μπορούν να είναι επιλέξιμες για κοινοτική χρηματοδοτική στήριξη, συγκαταλέγονται:»

(γ) στην παράγραφο 1, το στοιχείο α) αντικαθίσταται από το ακόλουθο κείμενο:

«α) μεθοδολογικές μελέτες και έργα που αποσκοπούν στη βελτιστοποίηση και στην τυποποίηση μεθόδων συλλογής δεδομένων που απαιτούνται για την παροχή επιστημονικών γνωμοδοτήσεων·

(8) Στο άρθρο 11, το στοιχείο α) αντικαθίσταται από το ακόλουθο κείμενο:

«α) δαπάνες για συμβάσεις εταιρικής σχέσης με εθνικά ερευνητικά ιδρύματα ή διεθνείς οργανισμούς που είναι επιφορτισμένοι με τις εκτιμήσεις αποθεμάτων για την παροχή επιστημονικών γνωμοδοτήσεων·»

9) Το άρθρο 12 τροποποιείται ως εξής:

(α) το στοιχείο α) αντικαθίσταται από το ακόλουθο κείμενο:

«α) έξοδα ταξιδίου και διαμονής των μελών οργανώσεων που εκπροσωπούνται στην ΣΕΑΥ και συνδέονται με προπαρασκευαστικές συνεδριάσεις εν όψει συνεδριάσεων της ΣΕΑΥ καθώς και έξοδα μετάφρασης, διερμηνείας και ενοικίασης χώρων που πραγματοποιούνται για τις εν λόγω προπαρασκευαστικές συνεδριάσεις·»

(β) το στοιχείο β) αντικαθίσταται από το ακόλουθο κείμενο:

«(β) το κόστος συμμετοχής των εκπροσώπων που ορίζονται από τη ΣΕΑΥ προκειμένου να την εκπροσωπούν στις συνεδριάσεις των Περιφερειακών Γνωμοδοτικών Συμβουλίων (ΠΓΣ), του Διεθνούς Συμβουλίου Εξερεύνησης της Θάλασσας (ICES) και της Επιστημονικής, Τεχνικής και Οικονομικής Επιτροπής Αλιείας (ΕΤΟΕΑ)·»

(γ) το στοιχείο γ) αντικαθίσταται από το ακόλουθο κείμενο:

«γ) λειτουργικές δαπάνες των ΠΓΣ σύμφωνα με την απόφαση 2004/585/EΚ του Συμβουλίου·»

(10) Στην παράγραφο 1 του άρθρου 13, το στοιχείο ε) αντικαθίσταται από το εξής κείμενο:

«ε) εθελοντικές χρηματοδοτικές συνεισφορές σε εργασίες ή προγράμματα που διεξάγονται από διεθνείς οργανισμούς και παρουσιάζουν ιδιαίτερο ενδιαφέρον για την Κοινότητα·»

11) Το άρθρο 16 τροποποιείται ως εξής:

(α) η επικεφαλίδα αντικαθίσταται από το ακόλουθο κείμενο:

«Ποσοστά συγχρηματοδότησης στον τομέα της συλλογής, διαχείρισης και χρήσης βασικών δεδομένων»

(β) οι λέξεις «άρθρο 23 παράγραφος 1» αντικαθίστανται από τις λέξεις «άρθρο 4 του κανονισμού (ΕΚ) αριθ. 199/2008».

(12) Ο τίτλος του άρθρου 17 αντικαθίσταται από το ακόλουθο κείμενο:

«Ποσοστά συγχρηματοδότησης στον τομέα συλλογής, διαχείρισης και χρήσης πρόσθετων δεδομένων»

13) Το άρθρο 18 τροποποιείται ως εξής:

(α) η παράγραφος 2 αντικαθίσταται από το ακόλουθο κείμενο:

«2. Τραβηκτικά δικαιώματα χορηγούνται, βάσει χρηματοδοτικής συμφωνίας με την Επιτροπή, σε κάθε οργάνωση που εκπροσωπείται και η οποία είναι μέλος της ολομέλειας της ΣΕΑΥ, κατ’ αναλογία των δικαιωμάτων της στην επιτροπή ολομελείας της ΣΕΑΥ και ανάλογα με τους διαθέσιμους δημοσιονομικούς πόρους.»

(β) η παράγραφος 3 αντικαθίσταται από το ακόλουθο κείμενο:

«3. Τα εν λόγω τραβηκτικά δικαιώματα και το μέσο κόστος ενός ταξιδίου ενός μέλους οργάνωσης που εκπροσωπείται καθορίζουν τον αριθμό των ταξιδιών για τα οποία κάθε οργάνωση μπορεί να είναι οικονομικά υπεύθυνη όσον αφορά την προπαρασκευή συνεδριάσεων. Κάθε οργάνωση που εκπροσωπείται παρακρατεί, κατ' ανώτατο όριο του συνολικού ορίου του τραβηκτικού δικαιώματος, ποσοστό 20% κατ' αποκοπή των πραγματικών επιλέξιμων δαπανών για την κάλυψη των οργανωτικών και διοικητικών εξόδων της τα οποία έχουν άμεση σχέση με τη διοργάνωση των προπαρασκευαστικών συνεδριάσεων.»

14) Το άρθρο 20 τροποποιείται ως εξής:

α) στην παράγραφο 1, το πρώτο εδάφιο αντικαθίσταται από το ακόλουθο κείμενο:

Οι αιτήσεις των κρατών μελών για κοινοτικά χρηματοδοτικά μέτρα υποβάλλονται στην Επιτροπή έως τις 31 Οκτωβρίου του έτους που προηγείται του έτους της σχετικής υλοποίησης.»

(β) η παράγραφος 2 αντικαθίσταται από το ακόλουθο κείμενο:

«2. Για κάθε έργο, το πρόγραμμα ελέγχου της αλιείας πρέπει να προσδιορίζει με ποιο μέτρο από εκείνα που αναφέρονται το άρθρο 8 στοιχείο α) συνδέεται, τον στόχο, καθώς και λεπτομερή περιγραφή με τα ακόλουθα στοιχεία: τον κύριο του έργου, τον τόπο, το προβλεπόμενο κόστος, το χρονοδιάγραμμα ολοκλήρωσής του καθώς και τη διαδικασία ανάθεσης δημόσιας σύμβασης που πρόκειται να ακολουθηθεί. Όταν ένα έργο διεξάγεται από κοινού από τουλάχιστον δύο κράτη μέλη, το πρόγραμμα ελέγχου της αλιείας περιλαμβάνει και κατάλογο των κρατών μελών τα οποία υλοποιούν το έργο, το εκτιμώμενο συνολικό κόστος του καθώς και το εκτιμώμενο κόστος ανά κράτος μέλος.»

(γ) στην παράγραφο 3, το στοιχείο β) αντικαθίσταται από το ακόλουθο κείμενο:

«β) τον αριθμό ωρών ή ημερών κατά τη διάρκεια ενός έτους που πιθανόν θα χρησιμοποιηθούν για σκοπούς ελέγχου της αλιείας και ποιο σύστημα έχει θεσπιστεί στο οικείο κράτος μέλος ώστε να καθίσταται δυνατόν για την Επιτροπή ή για το Ευρωπαϊκό Ελεγκτικό Συνέδριο να ελέγχει την αποτελεσματική χρήση τους κατά τη διενέργεια ελέγχων·»

(δ) προστίθεται η ακόλουθη παράγραφος 4:

«4. Τα κράτη μέλη παρέχουν τις πληροφορίες που ζητούνται στις παραγράφους 1, 2 και 3 υποβάλλοντας τόσο σε ηλεκτρονική όσο και σε έντυπη μορφή το έντυπο που τους κοινοποιείται σε ηλεκτρονική μορφή από την Επιτροπή.»

(15) Ο τίτλος του τμήματος 2 αντικαθίσταται από το ακόλουθο κείμενο:

«Διαδικασίες στον τομέα της συλλογής, διαχείρισης και χρήσης δεδομένων»

(16) Το άρθρο 22 αντικαθίσταται από το ακόλουθο κείμενο:

«Άρθρο 22

Εισαγωγική διάταξη

Η κοινοτική χρηματοδοτική συνδρομή στις δαπάνες των κρατών μελών για τη συλλογή, διαχείριση και χρήση βασικών δεδομένων στον τομέα της αλιείας που αναφέρονται στο άρθρο 9 παρέχεται σύμφωνα με τις διαδικασίες που ορίζονται στο παρόν Τμήμα.»

(17) Το άρθρο 23 απαλείφεται.

18) Το άρθρο 24 τροποποιείται ως εξής:

(α) η επικεφαλίδα αντικαθίσταται από το ακόλουθο κείμενο:

«Απόφαση χρηματοδότησης της Επιτροπής.»

(β) η παράγραφος 1 αντικαθίσταται από το ακόλουθο κείμενο:

«1. Με βάση τα πολυετή προγράμματα που υποβάλλουν τα κράτη μέλη, σύμφωνα με το άρθρο 4 παράγραφος 4 του κανονισμού (EΚ) αριθ. 199/2008, τα οποία εγκρίνει η Επιτροπή σύμφωνα με το άρθρο 6 παράγραφος 3 του εν λόγω κανονισμού, λαμβάνονται κάθε έτος αποφάσεις για την κοινοτική χρηματοδοτική συνεισφορά στα εθνικά προγράμματα σύμφωνα με τη διαδικασία του άρθρου 30 παράγραφος 2.»

(γ) η παράγραφος 2 απαλείφεται.

(19) Παρεμβάλλεται το ακόλουθο άρθρο 32:

«Άρθρο 32α

Μεταβατικά μέτρα

Με την επιφύλαξη του άρθρου 32 του παρόντος κανονισμού, το δεύτερο εδάφιο του άρθρου 3 και τα άρθρα 4 και 6 της απόφασης 2000/439/EΚ, καθώς και το παράρτημα της εν λόγω απόφασης, εξακολουθούν να ισχύουν όσον αφορά τα εθνικά προγράμματα του 2007 και του 2008 στον τομέα της συλλογής και διαχείρισης δεδομένων.»

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης .

[Το άρθρο 1 παράγραφος 19 εφαρμόζεται από την 1η Ιανουαρίου 2007.]

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[pic][pic][pic]

[1] ΕΕ L 160 της 14.06.2006, σ. 1.

[2] Το νέο πλαίσιο συλλογής δεδομένων αποτελείται από διάφορες νομοθετικές πράξεις οι οποίες εγκρίθηκαν το 2008:

- Κανονισμός (ΕΚ) αριθ. 1078/2008 της Επιτροπής της 3ης Νοεμβρίου 2008 περί θεσπίσεως λεπτομερών κανόνων εφαρμογής του κανονισμού (ΕΚ) αριθ. 861/2006 του Συμβουλίου όσον αφορά τις δαπάνες στις οποίες υποβάλλονται τα κράτη μέλη για τη συλλογή και διαχείριση των βασικών δεδομένων αλιείας. ΕΕ L 295 της 04.11.2008, σ. 24.

- Κανονισμός (ΕΚ) αριθ. 199/2008 του Συμβουλίου της 25ης Φεβρουαρίου 2008 σχετικά με τη θέσπιση κοινοτικού πλαισίου για τη συλλογή, διαχείριση και χρήση δεδομένων στον τομέα της αλιείας και τη στήριξη όσον αφορά τις επιστημονικές γνωμοδοτήσεις για την κοινή αλιευτική πολιτική. ΕΕ L 60 της 05.03.2008, σ. 1.

- Κανονισμός (ΕΚ) αριθ. 665/2008 της Επιτροπής της 14ης Ιουλίου 2008 περί καθορισμού λεπτομερών κανόνων για την εφαρμογή του κανονισμού (ΕΚ) αριθ. 199/2008 του Συμβουλίου σχετικά με τη θέσπιση κοινοτικού πλαισίου για τη συλλογή, διαχείριση και χρήση δεδομένων στον τομέα της αλιείας και τη στήριξη όσον αφορά τις επιστημονικές γνωμοδοτήσεις για την κοινή αλιευτική πολιτική. ΕΕ L 186 της 15.07.2008, σ. 3.

- Απόφαση 2008/949/EΚ της Επιτροπής της 6ης Νοεμβρίου 2008 περί θέσπισης πολυετούς κοινοτικού προγράμματος δυνάμει του κανονισμού (ΕΚ) αριθ. 199/2008 του Συμβουλίου σχετικά με τη θέσπιση κοινοτικού πλαισίου για τη συλλογή, διαχείριση και χρήση δεδομένων στον τομέα της αλιείας και τη στήριξη όσον αφορά τις επιστημονικές γνωμοδοτήσεις για την κοινή αλιευτική πολιτική. ΕΕ L 346 της 23.12.2008, σ. 37.

[3] Το προηγούμενο νομοθετικό πλαίσιο συλλογής δεδομένων αποτελούνταν από:

- Τον κανονισμό (ΕΚ) αριθ. 1543/2000 του Συμβουλίου, της 29ης Ιουνίου 2000, περί κοινοτικού πλαισίου συλλογής και διαχείρισης των αλιευτικών δεδομένων άσκησης της κοινής αλιευτικής πολιτικής ΕΕ L 176 της 15.7.2000, σ. 1.

- Τον κανονισμό (ΕΚ) αριθ. 1639/2001 της Επιτροπής της 25ης Ιουλίου 2001 για τον καθορισμό των στοιχειωδών και εκτεταμένων κοινοτικών προγραμμάτων για τη συλλογή δεδομένων στον τομέα της αλιείας και για τη θέσπιση των λεπτομερειών εφαρμογής του κανονισμού (ΕΚ) αριθ. 1543/2000 του Συμβουλίου. ΕΕ L 222 της 17.08.2001, σ. 53.

[4] ΕΕ L 155 της 15.06.2007, σ. 68.

[5] ΕΕ L 346 της 23.12.2008, σ. 37.

[6] ΕΕ L 60 της 05.03.2008, σ. 1.

[7] ΕΕ L 186 της 15.07.2008, σ. 3.

[8] ΕΕ L 176 της 15.7.2000, σ. 42.

[9] ΕΕ L 343 της 22.12.2009, σ. 1.

[10] ΕΕ L 160 της 14.06.2006, σ. 1.

[11] ΕΕ L 155 της 15.06.2007, σ. 68.

[12] ΕΕ L 60 της 05.03.2008, σ. 1.

[13] ΕΕ L 346 της 23.12.2008, σ. 37.

[14] ΕΕ L 186 της 15.07.2008, σ. 3.

[15] ΕΕ L 176 της 15.7.2000, σ. 42.

[16] ΕΕ L 343 της 22.12.2009, σ. 1.

[17] ΕΕ L 286 της 29.10.2008, σ. 1.